Norsk Redaktørforening

Styremøte 2021-02-16 (Teams)

RKN

**Sak 2021-07: Handlingsplanen 2021-2023.**

Med utgangspunkt i styrets diskusjoner under strategiseminaret på Kringler gjestegård i september, har sekretariatet utarbeidet utkast til handlingsplan for 2021-2023. Styret vil også kjenne igjen elementer fra forrige plan. Noen av forslagene stil aktiviteter og tiltak som kom på strategisamlingen er allerede i ferd med å bli startet opp, men ligger uansett inne i planen. Sånn vil det være når planprosessen er lagt opp med så lang behandlingstid. Dermed vil det også være naturlig å tilføye aktuelle tiltak underveis. På den måten blir planen også mer dynamisk.

Sekretariatet vil presentere planen i styremøtet. Den vil da også foreligge i et mer «presentasjonsvennlig» format. Meningen er at planen skal sendes ut på høring til regionforeningene med frist i midten av mars, slik at styret får den til ny behandling på sitt neste møte 23. mars. Endelig behandling vil skje på landsmøtet 3. mai.

Forslag til vedtak: Styrets forslag til handlingsplan for 2021-2023 sendes ut på høring til medlemmene og regionforeningene med de endringer som ble gjort i styrets møte.

**Handlingsplan 2021-2023 – NORSK REDAKTØRFORENING**

Overordnet:

* NR skal sikre full informasjons- og ytringsfrihet for alle og jobbe for best mulig rammevilkår for frie medier.
* NR skal arbeide for at den enkelte redaktør får best mulige rammer for å foreta frie, selvstendige og kompetente redaksjonelle valg.

**HOVEDMÅL 2021-2023**

**1. Journalistikken**

NR skal – nasjonalt og internasjonalt – løfte fram redaktørstyrte medier og den sannhetssøkende journalistikken som helt grunnleggende deler av et velfungerende demokrati.

 Tiltak:

1. Slik gjør vi det – deling av beste praksis-eksempler på nye måter og plattformer.
2. Konferanse for mediepolitikere.
3. Utnytte nye samarbeidsformer i Pressens hus.

**2. Offentligheten**

NR skal kjempe for økt innsyn og fremheve betydningen av åpenhet om journalistiske metoder og valg.

Tiltak:

1. Satsing på økt innsynskompetanse blant redaktørene via regionforeningene.
2. Veileder på innsyn i tråd med den ventede forenklingen av innsynsreglene fra myndighetene og i samarbeid med Pressens Offentlighetsutvalg.
3. Gjennomgang av NRs praksis når det gjelder åpenhet rundt styremøter med mål om å åpne disse prosessene i enda større grad.
4. Deling av eksempler på åpenhet om journalistiske metoder og valg.

**3. Redaktøren**

NR skal tilby redaktørene kompetanse og møteplasser som gjør dem bedre i stand til å møte redaktørfaglige utfordringer, med særlig vekt på skjæringspunktet etikk og teknologi.

Tiltak:

* 1. Videreføring av teknologiskvadronen – satsing på regionale tilbud særlig rettet mot redaktører i små og mellomstore mediehus.
	2. Utvikling av NRs podkast «Hotline».
	3. Ny storoffensiv på 4.14-feltet.
	4. Fornye velkomstilbudet til nye medlemmer. Forsøk med «tinder» for redaktører der vi setter sammen ferske redaktører i team.
	5. Fornye nyhetsbrevene og omtale av høringsuttalelser.
	6. Kontinuerlig vurdering av møtestruktur og balanse mellom fysiske og digitale møteplasser for redaktører. Testing av nye plattformer/møteplasser.

**4. Debatten**

NR skal bidra til at flere ulike syn kommer til orde i mediene, bevare et bredt rom for ytringer og forebygge krenkelseskultur.

Tiltak:

1. Satsing for økt bevissthet rundt verdien av mangfold blant redaktørene gjennom samarbeid med NJ om prosjekt i skolen for bedre rekruttering til journalistyrket, etablering av verktøy for bedre kildebredde og bevissthet rundt ståsted og vinkling, veiledning ved rekruttering av journalister og redaksjonelle ledere, best praksis-deling og etablering av møtesteder for mangfoldsatsing.
2. Lynkurs i minnelig ordning og den vanskelige øvelsen å innrømme feil.
3. Bevisstgjøre redaktørene rundt ansvaret for å forsvare ytringsfriheten og redaktørstyrte mediers ansvar for en bredest mulig debatt.